บอร์ด TTCL เคาะขาย “TTGP” สัดส่วน 60% มูลค่าราว 2.7 พันลบ. ลุ้นผถห.ไฟเขียว 22 พ.ค.นี้
บอร์ด TTCL เคาะขาย "TTGP" สัดส่วน 60% มูลค่าราว 2.7 พันลบ. ลุ้นผถห.ไฟเขียว 22 พ.ค.นี้
10 เม.ย. 2562

บริษัท ทีทีซีแอล จำกัด (มหาชน) หรือ TTCL เปิดเผยว่า วันนี้(10 เม.ย.62) ที่ประชุมคณะกรรมการบริษัทครั้งที่ 3/2562 อนุมัติการจำหน่ายไปซึ่งเงินลงทุนในหุ้นสามัญของ TTCL Gas Power Pte. Ltd. (“TTGP”) ซึ่งเป็นบริษัทย่อยทางอ้อมของบริษัทฯ จำนวน 29,700,000 หุ้น คิดเป็นร้อยละ 60 ของจำนวนหุ้นทั้งหมด TTGP ซึ่งหุ้นสามัญดังกล่าวถือโดย TTCL Power Holdings Pte. Ltd. (“TTPHD”) ซึ่งเป็นบริษัทย่อยที่บริษัทฯถือหุ้นอยู่เป็นจำนวนร้อยละ 100 ของจำนวนหุ้นทั้งหมดของTTPHD
โดยบริษัทจะจำหน่ายให้แก่ผู้ลงทุนที่สนใจเข้าลงทุนจำนวน 2 ราย ซึ่งผู้ลงทุนทั้งสองรายดังกล่าวมิใช่บุคคลที่เกี่ยวโยงกันของบริษัทฯ โดยมีราคาซื้อขายรวมทั้งสิ้นจำนวน 85,000,000 ดอลลาร์สหรัฐ หรือคิดเป็นเงินราว 2,700 ล้านบาท ในการนี้ผู้ลงทุนแต่ละรายจะซื้อหุ้นจำนวนร้อยละ 30 ของจำนวนหุ้นทั้งหมดของ TTGP
สำหรับผู้ลงทุนรายที่ 1  ซึ่งเป็นบริษัทมหาชนจำกัดที่จดทะเบียนจัดตั้งขึ้นภายใต้กฎหมายญี่ปุ่น(หรือโดยบริษัทย่อย) จะซื้อหุ้นสามัญของ TTGP จำนวน 14,850,000 หุ้น คิดเป็นร้อยละ 30 ของจำนวนหุ้นทั้งหมดของ TTGP ในราคาซื้อขายรวมทั้งสิ้นจำนวน 42,000,000ดอลลาร์สหรัฐ
และผู้ลงทุนรายที่ 2 ซึ่งเป็นบริษัทมหาชนจำกัดที่จดทะเบียนจัดตั้งขึ้นภายใต้กฎหมายญี่ปุ่น(หรือโดยบริษัทย่อย) จะซื้อหุ้นหุ้นสามัญของ TTGP จำนวน 14,850,000 หุ้น คิดเป็นร้อยละ 30 ของจำนวนหุ้นทั้งหมดของ TTGP ในราคาซื้อขายรวมทั้งสิ้นจำนวน 42,00,000 ดอลลาร์สหรัฐ
ในการนี้ TTPHD ผู้ลงทุนรายที่ 1 และ ผู้ลงทุนรายที่ 2 และ TTGP จะเข้าทำสัญญาระหว่างผู้ถือหุ้นเพื่อกำหนดความสัมพันธ์ของแต่ละฝ่ายในฐานะผู้ถือหุ้นของ TTGP รวมทั้งจัดการและควบคุมดูแลการดำเนินงานของ TTGP และบริษัทย่อย (“สัญญาระหว่างผู้ถือหุ้น”)
ทั้งนี้คณะกรรมการบริษัทจึงมีมติอนุมัติให้เสนอต่อที่ประชุมผู้ถือหุ้นเพื่อพิจารณาอนุมัติการเข้าทำธุรกรรมดังกล่าวในวันที่ 22 พฤษภาคม 2562